Ekhvan tekonivelten kokonaishoitoprosessi on selvästi Suomen nopeimpia

Etelä-Karjalan hyvinvointialueen (Ekhvan) ortopedian poliklinikan jono tekonivelleikkauksen leikkaustarpeen arvioon on lyhentynyt huomattavasti kuluneen syksyn aikana. Poliklinikalle kutsutaan nyt marraskuussa 2025 lähetteen saaneita potilaita, mikä kertoo hoitoketjun sujuvoittamisesta ja toimivasta hoitopolun ohjauksesta. Myös leikkausjono on edelleen Suomen lyhimpiä. Koko hoitopolku lähetteestä leikkauksen jälkeiseen kotiutumiseen toteutuu alle kuudessa kuukaudessa.

Uusi toimintamalli ortopedian poliklinikalla mahdollistaa sujuvan hoitoon pääsyn myös jatkossa. Muutosten myötä potilaat pääsevät leikkaustarpeen arvioon selvästi aiempaa nopeammin, ja hoitopolku etenee kohti mahdollista leikkausta ilman viivytyksiä. Arvion ja leikkauksen väliset viiveet ovat lyhentyneet merkittävästi, ja varsinainen leikkausjono on tällä hetkellä noin 2–3 kuukautta.

Operatiivisen vastuuyksikön ylihoitaja Susanna Niinimäki kertoo, että tekonivelkirurgian laatu Etelä-Karjalassa on edelleen erinomaisella tasolla.
– Potilaspalaute on pysynyt vuosittain erittäin hyvänä, ja lyhytjälkihoitoinen malli tukee nopeaa toipumista: yli 80 prosenttia potilaista kotiutuu sairaalasta yhden yön jälkeen.

Laadukkaat hoitokäytännöt, toimiva leikkaukseen valmistautuminen ja tiivis yhteistyö potilaan kanssa ovat edelleen hoitoketjun ytimessä. Myös leikkausten jälkeinen seuranta osoittaa hoidon pysyvän korkealla tasolla, vahvistaa Niinimäki.

Ylilääkäri Antti Huotarinen on hyvillään kehitystyöllä saavutetusta tilanteesta:
– Poliklinikkajonon lyhentyminen on tärkeä parannus potilaiden kannalta. Muutokset varmistavat, että pystymme jatkossakin tarjoamaan sujuvaa ja laadukasta hoitoa omassa maakunnassamme Etelä-Karjalan keskussairaalassa, toteaa Huotarinen.

Kuvassa Antti Huotarinen ja Susanna Niinimäki

Huotarinen mainitsee, että Etelä-Karjalan keskussairaala purkaa myös Pohjois-Karjalan hyvinvointialueen Siun Soten tekonivelkirurgian leikkausjonoa Etelä-Karjalan lisäksi. Tämä on kustannustehokasta resurssien käyttöä molemmille osapuolille.

Tekonivelkirurgian hoitokäytäntöjen kehittämistä jatketaan edelleen, ja tavoitteena on varmistaa, että potilaat saavat tarvitsemansa hoidon oikea-aikaisesti, turvallisesti ja lähellä kotia.

Linkit:

THL:n raportti, hyvinvointialueiden vertailu jonoryhmittäin, polven tai lonkan tekonivelleikkaus, 30.11.2025, hoitoa odottaneet yhteensä: Hyvinvointialueiden vertailu jonoryhmittäin - Hoitoa odottavat ja odotusajat jonoryhmittäin - THL kuutio- ja tiivistekäyttöliittymä

6.10.2025 julkaistu tiedote: Etelä-Karjalan hyvinvointialueella lyhyin tekonivelleikkausjono - Etelä-Karjalan hyvinvointialue

19.3.2025 julkaistu tiedote: Tekonivelleikkaukset Etelä-Karjalassa huippuluokkaa: lyhyet leikkausjonot ja laadukkaat leikkaustulokset  - Etelä-Karjalan hyvinvointialue

Lisätietoja:

Susanna Niinimäki, ylihoitaja, operatiivinen vastuuyksikkö, Etelä-Karjalan keskussairaala, susanna.niinimaki@ekhva.fi

Antti Huotarinen, ylilääkäri, operatiivinen vastuuyksikön, Etelä-Karjalan keskussairaala, antti.huotarinen@ekhva.fi

Artikkeli Ekhvan tekonivelten kokonaishoitoprosessi on selvästi Suomen nopeimpia julkaistiin ensimmäisen kerran DEV Etelä-Karjalan hyvinvointialue.